钦定古今图书集成/明伦汇编/家范典/第052卷 > 唐杜氏通典 > 《异姓为后议》
## 钦定古今图书集成/明伦汇编/家范典/第052卷 > 唐杜氏通典 > 《异姓为后议》

后汉吴商曰：“或问以异姓为后，然当还服本亲，及其
子，当又从其父而服耶？将以异姓而不服也？”答曰：“神
不歆非族，明非异姓所应祭也。顷世人无后，并取异
姓以自继，然本亲之服，骨肉之恩，无绝道也。异姓之
义，可同于女子出适，还服本亲，皆降一等。至于其子
应从服者，亦当同于女子之子，从于母而服其外亲今出为异姓作后，其子亦当从于父母服之也。父为
所生父母周，子宜如外祖父母之加也。其昆弟之子，
父虽服之大功，于子尤无尊可加。及其姊妹为父小
功，则子皆宜从于异姓之服，不得过缌麻也。范甯《与
谢安书》曰：“称无子而养人子者，自谓同族之亲，岂施
于异姓？”今世行之甚众，是谓逆人伦“昭穆之序，违经
典绍继之义也。”魏时或为《四孤论》曰：“遇兵饥馑，有卖
子者，有弃沟壑者。有生而亡父母，无缌麻亲，其死必
也。有俗人以五月生子，妨忌之不举者。有家无儿，收
养教训成人，或语汝非此家儿。礼异姓不为后。”于是
便欲还本姓为可，然不？博士田琼议曰：“虽异姓不相
为后，礼也。《家语》曰：‘绝嗣而后他人’。于礼为非。今此四
孤，非故废其家祀。既是必死之人，他人收养以活。且
褒姒长养于褒，便称曰褒，姓无常也。其家若绝嗣，可
四时祀之于门户外，有子可以为后，所谓神不歆非
类也。”大理王朗议曰：“收捐拾弃，不避寒暑，且救垂绝
之气，而肉必死之骨，可谓仁过天地，恩逾父母者也。”
吾以“为田议是矣。”王修议曰：“当须分别，此儿有识未
有识耳。有识以往，自知所生，虽创更生之命，受育养
之慈，枯骨复肉，亡魂更存，当以生活之恩报公妪，不
得出所生而背恩情。报生以死，报施以力，古之道也。”
军谋史于达叔议曰：“此四孤者，非其父母不生，非遇
公妪不济。既生既育，由于二家，弃本背恩”，实未之可。
子者，父母之遗体，乳哺成人，公妪之厚恩也。弃绝天
性之道，而戴他族，不为逆乎？郑伯恶姜氏，誓而绝之，
君子以为不孝。及其复为母子，传以为善。今宜谓子
竭其筋力，报于公妪育养之泽。若终为报父，在为母
之服，别立宫宇而祭之，毕己之年也。《诗》云：“父兮生我，
母兮鞠我。”今四子服报如母，不亦宜乎！爱敬哀戚，报
惠备矣。崔凯《丧制駮》曰：“以为宜服齐衰周，方之继父
同居者。”司徒广陵陈矫，字季弼，本刘氏，养于陈氏，及
其薨，刘氏弟子疑所服，以问王肃，答曰：“昔陈司徒丧
母，诸儒陈其子无服，甚失理矣。为外祖父母小功，此
以异姓而有服者，岂不以母之所生，反重于父之所
生，不亦左乎！为人后者，其妇为舅姑大功。妇，他人也，
犹为夫故父母降一等。祖至亲也，而可以无服乎？推
妇降一等，则子孙宜系本亲而降一等。”晋太宰鲁公
贾充，李、郭二夫人，有男皆夭，充无嗣，及充薨，郭表充
遗意，以外孙韩谧为充子。诏曰：“太宰尊勋，不同常人，
自馀不得为比。”宋庾蔚之议曰：“四孤之父母，是”事碍
不得存。养其子，岂不欲子之活？推父母之情，岂不欲
与人为后，而苟使其子不存耶？如此，则与父命后人
亦何异？既为人后，何不戴其姓，神不歆非类？盖舍己
族而取他族为后，若己族无所取后，而养他子者，生
得养己之老，死得奉其先祀，神有灵化，岂不嘉其功
乎？唯所养之父自有后而本亲绝嗣者，应还本宗，主
其宗祀。服“所养父母，依继父齐衰周。若二家俱无后，
则宜停所养家，依为人后服其本亲例降一等。有子
以后，其父未有后之间，别立室以祭祀之”是也。